b'\n_START_ARTICLE_\nIs\xc3\xa4 Callahan\n_START_PARAGRAPH_\nIs\xc3\xa4 Donald Frank Callahan on Stephen Kingin luoma kuvitteellinen hahmo, joka esiintyi ensimm\xc3\xa4ist\xc3\xa4 kertaa romaanissa Painajainen (\'Salem\'s Lot) ja my\xc3\xb6hemmin Musta torni- kirjasarjassa. Callahan on keski-i\xc3\xa4n ylitt\xc3\xa4nyt pappi, joka Painajaisessa p\xc3\xa4\xc3\xa4tyy taisteluun \'Salem\'s Lotin vampyyrej\xc3\xa4 vastaan. T\xc3\xa4m\xc3\xa4n j\xc3\xa4lkeen Mustan tornin viidenness\xc3\xa4 kirjassa Callan susissa h\xc3\xa4nest\xc3\xa4 tulee t\xc3\xa4rke\xc3\xa4 apu revolverimies Roland Deschainin ja h\xc3\xa4nen ka-tetin matkalle kohti Mustaa tornia._NEWLINE_Painajaisen ensimm\xc3\xa4isess\xc3\xa4 minisarjasovituksessa Kauhujen kaupungissa vuodelta 1979 Is\xc3\xa4 Callahania n\xc3\xa4ytteli James Gallery. Vuoden 2004 uudessa sovituksessa Salem\'s Lotissa h\xc3\xa4nt\xc3\xa4 esitti James Cromwell ja vuoden 1995 radiokuunnelmassa h\xc3\xa4nen \xc3\xa4\xc3\xa4nen\xc3\xa4\xc3\xa4n toimi Nigel Anthony.\n_START_SECTION_\nPainajainen\n_START_PARAGRAPH_\nKirjassa Painajainen Is\xc3\xa4 Callahan on Mainen pikkukaupungissa Jerusalem\'s Lotissa roomankatolilainen pappi, joka on vuosia k\xc3\xa4rsinyt alkoholismista ja uskonpuutteesta. H\xc3\xa4n joutuu er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 kohdakkain kaupunkiin iskev\xc3\xa4n vampyyriepidemian kanssa ja p\xc3\xa4\xc3\xa4tyy muutaman ihmisen, kuten kirjailija Ben Mearsin, kanssa taisteluun vampyyrej\xc3\xa4 vastaan. He tunkeutuvat vuosikausia tyhjill\xc3\xa4 olleeseen Marstenin taloon tarkoituksena tuhota ongelman aiheuttaneen p\xc3\xa4\xc3\xa4vampyyrin, Kurt Barlowin, l\xc3\xb6yt\xc3\xa4m\xc3\xa4tt\xc3\xa4 h\xc3\xa4nen leposijaansa._NEWLINE_My\xc3\xb6hemmin Callahan joutuu kohdakkain Barlowin kanssa, kun t\xc3\xa4m\xc3\xa4 hy\xc3\xb6kk\xc3\xa4\xc3\xa4 Petrien perheen taloon ja nappaa perheen pojan Markin. Is\xc3\xa4 Callahan uhkailee Barlowia krusifiksinsa avulla, jolloin Barlow p\xc3\xa4\xc3\xa4st\xc3\xa4\xc3\xa4 Markin vapaaksi, mutta kehottaa pappia heitt\xc3\xa4m\xc3\xa4\xc3\xa4n t\xc3\xa4m\xc3\xa4n j\xc3\xa4lkeen ristins\xc3\xa4 pois ja laittamaan luottautumuksensa uskoonsa. Callahanilla ei kuitenkaan l\xc3\xb6ydy riitt\xc3\xa4v\xc3\xa4sti uskoa Jumalaan ja t\xc3\xa4m\xc3\xa4 kielt\xc3\xa4ytyy heitt\xc3\xa4m\xc3\xa4st\xc3\xa4 risti\xc3\xa4 pois, mutta yll\xc3\xa4tyksekseen huomaa Barlowin saavan h\xc3\xa4nest\xc3\xa4 yliotteen krusifiksin l\xc3\xa4heisyydest\xc3\xa4 huolimatta. Barlow rikkoo ristin ja pakottaa Callahanin juomaan Barlowin vampyyriverta tehden h\xc3\xa4nest\xc3\xa4 "saastuneen". Barlowin p\xc3\xa4\xc3\xa4st\xc3\xa4\xc3\xa4 h\xc3\xa4net vapaaksi ja p\xc3\xa4ihitetty Callahan palaa kirkkoonsa huomatakseen, kuinka kirkon ovenkahva polttaa h\xc3\xa4nen k\xc3\xa4tens\xc3\xa4 est\xc3\xa4en h\xc3\xa4nt\xc3\xa4 p\xc3\xa4\xc3\xa4sem\xc3\xa4st\xc3\xa4 sis\xc3\xa4lle. Lopulta Callahan p\xc3\xa4\xc3\xa4tt\xc3\xa4\xc3\xa4 l\xc3\xa4hte\xc3\xa4 \'Salem\'s Lotista.'